Penjenayah licik akhirnya diberkas selepas 6 tahun diburu polis
Kuala Lumpur: Tak ubah seperti watak dalam filem, seorang penjenayah licik yang pernah menyamar sebagai Timbalan Pendakwa Raya, juruterbang, jurutera Petronas dan pelbagai profesion lain akhirnya diberkas selepas enam tahun diburu polis.  Lelaki berusia 44 tahun ini didakwa menipu mangsa dengan kerugian mencecah jutaan ringgit sejak 2001 hanya dengan menggunakan kepetahan berbicara dan kepakaran dalam melakonkan pelbagai peranan untuk memperdaya orang ramai.     Sumber berkata, suspek yang bijak 'melakonkan' pelbagai watak bagi memperdaya ramai mangsa serta sering berpindah-randah itu menjadi buruan polis sejak 2018.  Menurutnya, berdasarkan maklumat, suspek sebelum ini pernah menyamar sebagai juruterbang dan melakukan penipuan kononnya mampu membantu mangsa mendapatkan pekerjaan dan lesen penerbangan.  "Dia seolah-olah tahu semua perkara, isu semasa dan boleh menjadi sesiapa. Akibatnya mangsa diperdaya untuk menyerahkan wang termasuk membabitkan pelbagai urus niaga tidak wujud.   "Berdasarkan siasatan, suspek pernah ditahan polis sebelum ini di Kampung Rapat, Ipoh, Gelang Patah, Johor, Maran dan Kuantan, Pahang.   "Suspek disiasat mengikut Seksyen 170 Kanun Keseksaan (Menyamar sebagai penjawat awam), Seksyen 381 Kanun Keseksaan (mencuri) dan Seksyen 420 Kanun Keseksaan (menipu sehingga mendorong mangsa untuk menyerahkan harta)," katanya.  Sementara itu, Pengarah Jabatan Siasatan Jenayah Komersial (JSJK) Bukit Aman Datuk Seri Ramli Mohamed Yoosuf berkata, suspek berusia 44 tahun ditahan 11.45 malam Selasa lalu di sekitar Ampang, Selangor.  Menurutnya, lelaki itu ditahan bersabit siasatan kes penipuan untuk mendapatkan pengesahan lesen juruterbang tidak wujud yang dilaporkan oleh seorang pengadu di Ipoh, Perak, membabitkan kerugian RM20,400.  "Suspek sudah dibawa ke Ibu Pejabat Polis Daerah (IPD) Ipoh untuk siasatan lanjut dan direman tiga hari sehingga 4 Oktober ini bagi membantu siasatan mengikut Seksyen 420 Kanun Keseksaan.   "Hasil semakan rekod ke atas suspek mendapati dia terbabit dalam beberapa kes lain seperti penipuan urusan jual beli barangan elektrik, tipu urusan jual beli traktor dan tipu urusan pembekalan barangan helikopter," katanya kepada Harian Metro.    Sementara itu ketika diminta mengulas, penganalisis jenayah terkenal Kamal Affandi Hashim berkata, walaupun Polis Diraja Malaysia (PDRM) kerap dipandang secara sinis malah ditohmah, ia ternyata tidak mematahkan semangat sebahagian besar pasukan polis yang benar-benar tekun menjalankan kewajipannya.   "Tangkapan fugitif yang dibuat oleh Polis Perak ini adalah bukti jelas bahawa pihak polis tidak pernah bersikap lepas tangan dengan laporan-laporan kes lama yang pernah dibuat awam.    "Acap kali orang awam menyangka bahawa polis hanya 'berminat' dengan kes-kes segar. Hakikatnya mereka juga membahagikan masa bagi meneruskan siasatan terhadap kes-kes lama," katanya.   Katanya, kejayaan Polis Kontinjen Perak pimpinan Datuk Azizi Mat Aris dan barisan pegawai khususnya Senior Asisten Komisioner Luqman Abd Rahman selaku Ketua Jabatan Siasatan Jenayah (JSJ) Perak wajar dijadikan pembakar semangat kepada kontinjen lain, pengubat hati kepada pengadu dan amaran kepada penjenayah bahawa selama mana pun cuba bersembunyi, mereka tetap akan kecundang.Penyamar licik ala filem 'Catch Me If You Can' nafi menipu